ΓΡΑΠΤΗ ΕΡΩΤΗΣΗ E-0412/99

υποβολή: Honório Novo (GUE/NGL) προς την Επιτροπή

(1 Μαρτίου 1999)

Θέμα: Χρησιμοποίηση της ονομασίας "PORT" για οίνους που παράγονται στις Ηνωμένες Πολιτείες

Γνωρίζω ότι υπάρχει διμερής συμφωνία μεταξύ Πορτογαλίας και Ηνωμένων Πολιτειών που χρονολογείται από το 1910 και η οποία απαγορεύει τη χρησιμοποίηση της επωνυμία "PORTO" για οίνους που παράγονται στις ΗΠΑ. Πιστεύω επίσης ότι αληθεύει η πληροφορία σύμφωνα με την οποία οι Ηνωμένες Πολιτείες, αποφεύγοντας να χρησιμοποιήσουν τον όρο "PORTO" αλλά κάνοντας χρήση του όρου "PORT", φρονούν ότι η συμφωνία που υπέγραψαν με την Πορτογαλία τηρείται ακόμη και εάν στην ουσία, χρησιμοποιούν μία "ημι-γενική" επωνυμία (μία γεωγραφική επωνυμία που χρησιμοποιείται για προϊόντα τα οποία δεν παράγονται από στην περιοχή που αναφέρουν).

Εξάλλου, στα πλαίσια του άρθρου 24 (4) της Συμφωνίας για τα Δικαιώματα Πνευματικής Ιδιοκτησίας στον τομέα του Εμπορίου (TRIP) επιτρέπεται η συνεχής χρησιμοποίηση των γεωγραφικών προσδιορισμών για οίνους οι οποίοι δεν προέρχονται από την αναφερόμενη γεωγραφική περιοχή υπό τον όρο ότι αυτές οι ενδείξεις χρησιμοποιούνται "καλή τη πίστει" και/ή έχουν χρησιμοποιηθεί τουλάχιστον επί μία δεκαετία πριν από τις 15 Απριλίου 1994. Έχοντας υπόψη τα προαναφερθέντα, μήπως θα μπορούσε η Επιτροπή να παράσχει τις ακόλουθες πληροφορίες.

1. Είναι άραγε εν γνώσει της Επιτροπής η ύπαρξη της προαναφερθείσας διμερούς συμφωνίας μεταξύ Πορτογαλίας και ΗΠΑ; Φρονεί άραγε η Επιτροπή ότι η χρησιμοποίηση του όρου "PORT" αντί της επωνυμίας "PORTO" γίνεται "καλή τη πίστει" και σύμφωνα με το πνεύμα του άρθρου 24 (4) της Συμφωνίας TRIP;

2. Η Συμφωνία TRIP προβλέπει άραγε την ύπαρξη μιας μεταβατικής περιόδου όσον αφορά τον τερματισμό της δυνατότητας που παρέχεται από το άρθρο 24 (4); Σε καταφατική περίπτωση, ποια μεταβατική περίοδος εφαρμόζεται για οίνους που παράγονται στις Ηνωμένες Πολιτείες και φέρουν την επωνυμία "PORT";

Απάντηση του κ. Fischler εξ ονόματος της Επιτροπής

(20 Απριλίου 1999)

1. Η Επιτροπή έχει γνώση της διμερούς συμφωνίας μεταξύ της Πορτογαλίας και των Ηνωμένων Πολιτειών του 1910 στην οποία αναφέρεται το Αξιότιμο Μέλος του Κοινοβουλίου. Η Επιτροπή διαβεβαιώνει ότι η ονομασία "Porto" διαφυλάσσεται, στις Ηνωμένες Πολιτείες, για τους οίνους που προέρχονται από την εν λόγω περιφέρεια της Πορτογαλίας. Η ονομασία "Port" (χωρίς το γράμμα "o") θεωρείται,αντιθέτως,από την αμερικανική νομοθεσία ως ονομασία "ημιχαρακτηριστική" που μπορεί να χρησιμοποιηθεί για τα προϊόντα που δεν προέρχονται από την Πορτογαλία. Οι Ηνωμένες Πολιτείες δήλωσαν ότι η εν λόγω ημιχαρακτηριστική ονομασία χρησιμοποιείται στη χώρα αυτή στο πλαίσιο του άρθρου 24 της συμφωνίας για τα δικαιώματα πνευματικής ιδιοκτησίας στον τομέα του εμπορίου (ADPIC), ιδίως σύμφωνα με τους όρους που αναφέρει το Αξιότιμο Μέλος του Κοινοβουλίου.

2. Η συμφωνία ADPIC δεν προβλέπει μεταβατική περίοδο για τη χρησιμοποίηση των ονομασιών δυνάμει του άρθρου 24, παράγραφος 4, της εν λόγω συμφωνίας. Ωστόσο, πρέπει να τονιστεί η θέληση της Επιτροπής να διαπραγματευθεί με τις Ηνωμένες Πολιτείες μία διμερή συμφωνία προστασίας με στόχο τη βελτίωση του επιπέδου προστασίας των γεωγραφικών ενδείξεων και των ονομασιών προέλευσης των οίνων και, ιδίως, να σταματήσει οποιαδήποτε γενική ή "ημι-γενική" χρήση των κοινοτικών ενδείξεων.